Oficiālais Vēstnesis L 343 , 18/12/2002 Lpp. 0008 - 0009



Komisijas Regula (EK) Nr. 2251/2002 (2002. gada 17. decembris), ar kuru groza Regulu (EK) Nr. 2759/1999, ar ko nosaka to, kā piemērot Padomes Regulu (EK) Nr. 1268/1999 par Kopienas atbalstu pirmspievienošanās pasākumiem lauksaimniecības un lauku attīstībai Centrāleiropas un Austrumeiropas kandidātvalstīs laikposmā pirms to pievienošanās (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Regulu (EK) Nr. 1268/1999 (1999. gada 21. jūnijs) par Kopienas atbalstu pirmspievienošanās pasākumiem lauksaimniecības un lauku attīstībai Centrāleiropas un Austrumeiropas kandidātvalstīs laikposmā pirms to pievienošanās [1], kurā jaunākie grozījumi izdarīti ar Regulu (EK) Nr. 2500/2001 [2], un jo īpaši tās 12. panta 1. punktu, tā kā: (1) Viens no Regulas (EK) Nr. 1268/1999 1. panta 2. punkta b) apakšpunkta mērķiem ir atrisināt prioritārās un specifiskās problēmas lauksaimniecības nozares un lauku apvidu noturīgā pielāgošanā kandidātvalstīs. Ārkārtēju dabas katastrofu nodarītais kaitējums lauksaimniecībai un lauku apvidiem, tai skaitā mežu zemei var radīt tādas pašas problēmas, kādas radīja plūdi, kas 2002. gada nodarīja nopietnu kaitējumu vairākās kandidātvalstīs. Kopienai jābūt gatavai atbilstoši rīkoties šādos ārkārtēju dabas katastrofu gadījumos, izmantojot dažādus līdzekļus, tai skaitā pirmspievienošanās programmu, kas izveidota ar Regulu (EK) Nr. 1268/1999. (2) Ja ārkārtējas dabas katastrofas, tai skaitā ugunsgrēki, negatīvi ietekmē mežus vairākās kandidātvalstīs, ir jābūt iespējai atbalstīt konkrētas darbības, kas ir labvēlīgas minētajai nozarei. Turklāt jābūt iespējai veikt aizsargpasākumus, kas izklāstīti 30. panta 1. punkta sestajā ievilkumā Padomes Regulā (EK) Nr. 1257/99 (1999. gada 17. maijs), ar ko paredz atbalstu lauku attīstībai no Eiropas Lauksaimniecības virzības un garantiju fonda (ELVGF), kā arī groza un atceļ dažas regulas [3]. (3) 5. pants Komisijas Regulā (EK) Nr. 2759/1999 [4], kurā jaunākie grozījumi izdarīti ar Regulu (EK) Nr. 2251/2001 [5], dod iespēju piešķirt atbalstu arodmācībām, kas veicina lauksaimniecībā un mežsaimniecībā iesaistīto lauksaimnieku un citu personu pārorientēšanu un to profesionālo iemaņu un kompetences uzlabošanu. Ja Kopienai nav nekādu citu pirmspievienošanās finanšu instrumentu, ar ko atbalsta arodmācības, tad, paplašinot atbalstu visu personu apmācībai attiecībā uz darbībām, kuras varētu gūt labumu no pirmspievienošanās pasākumiem lauksaimniecībā un lauku attīstībā (SAPARD), efektīvāk tiktu veicināta SAPARD mērķu sasniegšana. (4) Tādēļ attiecīgi jāgroza Regula (EK) Nr. 2759/1999. (5) Šajā regulā paredzētie pasākumi ir saskaņā ar Lauksaimniecības struktūru un lauku attīstības komitejas atzinumu, IR PIEŅĒMUSI ŠO REGULU. 1. pants Regulu (EK) Nr. 2759/1999 groza šādi: 1. Regulas 5. pantu aizstāj ar šādu pantu: "5. pants 1. Atbalstu arodmācībām var sniegt, lai veicinātu lauksaimniecībā un mežsaimniecībā iesaistīto lauksaimnieku un citu personu pārorientāciju un to profesionālo iemaņu un kompetences uzlabošanu. Turklāt atbalstu var sniegt to personu apmācībai, kas ir potenciāli iesaistītas darbībās, kuras atbilst jebkuram citam programmas pasākumam, izņemot tos, kas minēti Regulas (EK) Nr. 1268/1999 2. panta pēdējā ievilkumā. 2. Atbalsts arodmācībām neietver mācību vai apmācību kursus, kas ir iekļauti parastajās vidējās vai augstākās izglītības līmeņa programmās vai sistēmās." 2. Regulas 7. panta 1. punktu aizstāj ar šādu punktu: "1. Atbalstu var sniegt darbībām, kas paredzētas Regulas (EK) Nr. 1257/1999 29. un 30. pantā un uz ko attiecas nosacījumi, kuri izklāstīti minētajos pantos. Tomēr atbalstu mežsaimniecības ražošanas potenciāla atjaunošanai var sniegt tikai tad, ja Komisija konstatē, ka ir notikusi ārkārtēja dabas katastrofa, neatkarīgi no tās rašanās iemesla." 2. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 17. decembrī Komisijas vārdā — Komisijas loceklis Franz Fischler [1] OV L 161, 26.6.1999., 87. lpp. [2] OV L 342, 27.12.2001., 1. lpp. [3] OV L 160, 26.6.1999., 80. lpp. [4] OV L 331, 23.12.1999., 51. lpp. [5] OV L 304, 21.11.2001., 6. lpp. --------------------------------------------------